La Biblioteca torna a rebre el premi María Moliner
22 de juliol de 2022

El projecte presentat ha sigut el millor posicionat dins de la província de València i el segon en tota la Comunitat Valenciana

La Biblioteca Pública Municipal de l'Eliana ha obtingut de nou, i per segon any consecutiu, un dels premis del concurs de projectes d'animació a la lectura María Moliner dirigit a municipis de menys de 50.000 habitants. El guardó, dotat amb 2.777 euros, es destinarà a l'adquisició de nou material bibliogràfic que, molt prompte, estarà a la disposició de la ciutadania.

El concurs, al qual s'han presentat un total de 551 projectes, està convocat pel Ministeri de Cultura i la Federació Espanyola de Municipis i Províncies (FEMP) i té com a objectiu premiar aquelles biblioteques que duguen a terme un programa únic que incloga les accions d'animació a la lectura, l'eficiència i labor bibliotecària, la integració social en la seua comunitat, així com programes per a fomentar l'ús de les noves tecnologies. De tots ells han sigut seleccionats 370 projectes, inclòs el de ‘L'Eliana, triangle sociocultural’, el millor posicionat dins de la província de València i el segon en tota la Comunitat Valenciana.

El pla presentat per l'Eliana recull la completa proposta cultural i social del municipi, desenvolupada en tres centres públics: la Biblioteca i el Centre d'Informació Juvenil (CIJ), el Centre de Formació de Persones Adultes (EPA) i el Centre Sociocultural i, en l'epicentre, el parc de la Pinada, que acull també part de l'oferta d'activitats. Contacontes, clubs de lectura juvenil i d'adults, sessions d'animació a la lectura i de formació d'usuaris per a escolars o grups d'adults, presentacions d'autors, teatre, cinema, concerts, conferències, setmanes culturals, setmana del llibre infantil i escolar, festival de cinema, jornades d'emprenedoria social i econòmica, cursos diversos –des dels tradicionals d'idiomes, dibuix i pintura, monitors de temps lliure, de cinema per a joves, fins a l'alfabetització informacional i tallers d'impressió 3D–, són alguns dels exemples de dinamització social de la qual gaudeixen durant l'any els elianers i elianeres.

El regidor de l'àrea, Jorge Pérez Comeche, ha celebrat el reconeixement, obtingut també en 2021, i ha recordat que les instal·lacions de la Biblioteca s'han traslladat de manera provisional al carrer Forces Armades número 3, mentre duren les obres d'ampliació de l'antic edifici.